text: Sportslig succes giver genlyd i Sønderjylland
  22 marts 2016 kl. 19.04
  Der er sportslig succes på næsten alle fronter i SønderjyskE for tiden.
  
  SønderjyskE ligger nummer to i Superligaen, spiller semifinale i ishockeyligaen tirsdag aften og onsdag kan håndboldherrerne spille sig i slutspillet.
  Nu er Sønderjylland ikke længere kun det sted, hvor man kan køre over grænsen efter billige øl.
  
  Det er en succes, der giver genlyd i Sønderjylland.
  - Succesen er fantastisk. 100 procent sikkert, siger SønderjyskE-fan og tømrer- og snedkermester Ole Gregersen til TV SYD.
  Succesen på fodboldbanen, håndboldbanen og på isen glæder sønderjyderne.
  - Jeg er stolt af at være sønderjyde, og også at være SønderjyskE-fan, fortæller Kim Autzen, der er formand for SønderjyskE Ishockey Support.
  Den sportslige succes tales der meget om i landsdelen.
  - Nu er Sønderjylland ikke længere kun det sted, hvor man kan køre over grænsen efter billige øl. Nu har SønderjyskE markeret sig på landkortet, forklarer Ole Gregersen.
  Hos Sønderjyllands Udviklingsråd ser man muligheder i den sportslige succes.
  - Vi ser en mulighed for at tiltrække mennesker til området, som gerne vil bo et sted med aktive tilbud, fortæller formand for Sønderjyllands Udviklingsråd, Leif Friis Jørgensen, til TV SYD.
  